《日本国光禅人旋乡求语》
宋代·释绍昙

大唐国，日本国，临风放出辽天鹘。不隔重溟见得亲，依然却被重溟隔。

光禅拚不顾浑身，咬定牙关力访寻。白浪堆头航一苇，普通年远只如今。

焚香扣我西来旨，三十乌藤敲出髓。非佛非物亦非心，拟议白云千万里。

结成不共戴天冤，怒气蒸云走出门。这回必要讨分晓，归问阿爷隆长老。

作者简介：释绍昙（？～一二九七），字希叟。理宗淳祐九年（一二四九），住庆元府佛陇□□禅寺。景定元年（一二六○），住平江府法华禅寺。五年，住庆元府雪窦资圣禅寺。度宗咸淳五年（一二六九），住庆元府瑞岩山开善禅寺。元成宗元贞三年卒。有《希叟绍昙禅师语录》一卷、《希叟绍昙禅师广录》七卷，收入《续藏经》。事见《语录》及所附居径《拜呈日本国栗棘庵诸位尊属禅师》。　释绍昙诗，以辑自《语录》《广录》者及其中单编之偈颂编为六卷，辑自他书者附于卷末。